Okresná prokuratúra Skalica 
Ružová 2, 909 01 Skalica 	

Sp. zn. : Pv 582/13/2206	Skalica, 19.12.2013
EEČ : 2-20-67-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Skalica
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
 v období od 01.06.2013 do 30.11.2013 ako otec mal. XXXXX, XXXXX, si neplnil vyživovaciu povinnosť XXXXX na iných miestach kde sa zdržiaval, hoci mu táto povinnosť vyplýva zo Zákona o rodine a ktorej výška mu bola určená rozsudkom Okresného súdu v Senici sp.zn. SI-4P 6/2004 zo dňa 27.07.2005, právoplatným dňa 06.09.2005, ktorým súd zvýšil otcovi výživné na mal. XXXXX zo sumy 400,-Sk na sumu 1.000,-Sk (33,19,-€) mesačne s účinnosťou od 01.01.2004, ktoré je povinný zasielať vždy do 15. dňa toho ktorého mesiaca vopred k rukám matky XXXXX, čím jej tak za uvedené obdobie spôsobil dlh na výživnom vo výške 199,14,-€ 

lebo zanikla trestnosť činu

Odôvodnenie:
	Poverený príslušník PZ Obvodného oddelenia PZ Skalica, ČVS: ORP-367/SI-SI-2013 uznesením zo dňa 10.10.2013 podľa § 199 ods. 1 Tr. poriadku začal trestné stíhanie pre prečin zanedbania povinnej výživy podľa § 207 ods. 1 Tr. zákona a súčasne  podľa § 206 ods. 1 Tr. por. vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zákona na vyššie uvedenom skutkovom základe. 
	Po skončení  skráteného vyšetrovania poverený príslušník PZ predložil prokurátorovi spis s návrhom na zastavenie trestného stíhania pre vyššie uvedený prečin, lebo obvinený dodatočne uhradil dlžné výživné v celom rozsahu. Preskúmaním vyšetrovacieho spisu bolo zistené, že trestnosť trestného činu  zanedbania povinnej výživy podľa § 207 ods. 1 Tr. zákona  zanikla z dôvodu účinnej ľútosti, nakoľko obvinený svoj dlh na výživnom v celom rozsahu uhradil.	

Obvinený XXXXX  sa vyjadril, že má vedomosť o tom, že má vyživovaciu povinnosť na dcéru XXXXX. V súčasnej dobe sa zdržuje vo Veľkej Británií, kde pracuje. Má určeného exekútora v Skalici, ktorému zasiela peniaze na účet z dôvodu výplaty výživného, nakoľko zasielal výživné len nepravidelne. Z predložených dokladov o zaplatení výživného vyplýva, že obvinený zaplatil sumu 150,80,-€ cez exekútora  a následne dňa 17.11.2013 cez Opal Money Transfer zaplatil z Anglicka aj sumu 175,50,-€ na študentský účet dcéry XXXXX, kde do predmetu uviedol výživné. 

	Svedkyňa - poškodená XXXXX uviedla, že na dcéru XXXXX bolo otcovi zvýšené výživné rozsudkom Okresného súdu v Senici sp.zn. SI-4P 6/2004 zo dňa 27.07.2005, právoplatným dňa 06.09.2005 zo sumy 400,-Sk na sumu 1.000,-Sk (33,19,-€) mesačne s účinnosťou od 01.01.2004. Bývalý manžel jej cestou exekútora JUDr. Ernesta Poláka uhradil výživné v sume 150,80,-€ a to v mesiaci október 2013, ktoré peniaze jej boli poukázané na účet vkladnej knižky dňa 23.10.2013. Týmto výživným jej bolo dodatočne doplatené výživné za obdobie mesiacov jún až september 2013. Dňa 17.11.2013 jej bývalý manžel zaslal na študentský účet dcéry XXXXX sumu na výživné vo výške 175,50,-€.  Výživné za obdobie od 01.06.2013 do 05.12.2013 do dňa výsluchu svedkyne - poškodenej XXXXX na dcéru XXXXX má v plnej výške uhradené, teda nemá žiaden nedoplatok na výživnom.

 	Preskúmaním vyšetrovacieho spisu a to najmä  z výpovede svedkyne a poškodenej XXXXX (na č.l. 8-9 vyšetrovacieho spisu) a listinných dôkazov vyplýva, že obvinený má dlžné výživné dodatočne v plnej výške uhradené.

	Podľa § 86 Tr. zákona trestnosť trestného činu zaniká aj vtedy, ak ide o trestný čin
a)	zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h/ Tr. poriadku prokurátor zastaví trestné stíhanie, ak zanikla trestnosť činu.

 	Týmto dodatočným uhradením dlžného výživného obvinený XXXXX splnil podmienky osobitného ustanovenia o účinnej ľútosti podľa § 86 písm. a) Tr. zákona, a keďže neplnenie vyživovacej povinnosti nemalo trvalo nepriaznivé následky, trestnosť zanedbania povinnej výživy zanikla.

Na základe vyššie uvedeného bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislava Klempová
prokurátorka